《庄愈庐舍人斋中双盆梅歌次陆根堂编修韵》
清代·钱陈群

尊前玉色东风面，嫩晴天气华堂晏。主人爱梅有梅癖，邓尉山塘踏来遍。

人间国色无双姿，无双有双得两枝。我生不识邢与尹，神光旖旎今见之。

须臾裙屐联翩至，对此那能辞一醉。当歌忆昔发余思，竹炉山馆茶初试。

年时扈从今退翁，梅花应笑同非同。归来忍负梅花约，坐觉日月成虚空。

常怪此花遗《骚》仅存《雅》，逃名遂性全山野。纵令牙笙檀板为君容，终许破毡纸帐为君写。

作者简介：（1686—1774）浙江嘉兴人，字主敬，号香树，一号柘南居士。钱纶光子。康熙六十年进士。授编修。官至刑部右侍郎。深受乾隆帝知遇，进诗必赐和，与沈德潜并称为江南二老。卒谥文端。有《香树斋诗文集》。